Document ID: 32013R0814

NARIADENIE KOMISIE (EÚ) č. 814/2013
z 2. augusta 2013,
ktorým sa vykonáva smernica Európskeho parlamentu a Rady 2009/125/ES, pokiaľ ide o požiadavky na ekodizajn ohrievačov vody a zásobníkov teplej vody
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2009/125/ES z 21. októbra 2009 o vytvorení rámca na stanovenie požiadaviek na ekodizajn energeticky významných výrobkov (1), a najmä na jej článok 15 ods. 1,
po porade s Konzultačným fórom pre ekodizajn,
keďže:
(1)
Podľa smernice 2009/125/ES by Komisia mala ustanoviť požiadavky na ekodizajn energeticky významných výrobkov, ktoré predstavujú významný objem odbytu a obchodu, majú významný vplyv na životné prostredie a predstavujú významný potenciál zlepšenia prostredníctvom projektovania z hľadiska ich vplyvu na životné prostredie bez neprimerane vysokých nákladov.
(2)
V článku 16 ods. 2 písm. a) smernice 2009/125/ES sa ustanovuje, že Komisia by v súlade s postupom uvedeným v článku 19 ods. 3 a kritériami ustanovenými v článku 15 ods. 2, a po porade s Konzultačným fórom pre ekodizajn mala podľa potreby zaviesť vykonávacie opatrenia pre výrobky, ktoré poskytujú značný potenciál na nákladovo efektívne zníženie emisií skleníkových plynov, ako napríklad v prípade zariadení na ohrev vody.
(3)
Komisia vypracovala prípravnú štúdiu o technických, environmentálnych a ekonomických aspektoch ohrievačov vody a zásobníkov teplej vody, ktoré sa zvyčajne používajú v domácnostiach a v komerčnom sektore. Štúdia bola vypracovaná spolu so zúčastnenými stranami a zainteresovanými stranami z Únie a tretích krajín a výsledky sú verejne prístupné.
(4)
Medzi environmentálne aspekty ohrievačov vody určené ako významné na účely tohto nariadenia, patria spotreba energie vo fáze používania a (pre ohrievače vody s tepelným čerpadlom) hladiny akustického výkonu. Okrem toho sú pre ohrievače vody na fosílne palivá ako významné environmentálne aspekty určené emisie oxidov dusíka, oxidu uhoľnatého a uhľovodíkov. Významným environmentálnym aspektom zásobníkov teplej vody je spotreba energie v dôsledku jej statických strát.
(5)
Nie je vhodné stanoviť požiadavky na ekodizajn pre emisie oxidu uhoľnatého a uhľovodíkov, keďže zatiaľ nie sú k dispozícii vhodné európske metódy merania. Na účel vypracovania takýchto metód merania poverila Komisia európske normalizačné organizácie, aby počas preskúmania tohto nariadenia zvážili požiadavky na ekodizajn pre tieto emisie. Vnútroštátne ustanovenia o požiadavkách na ekodizajn týkajúcich sa emisií oxidu uhoľnatého a uhľovodíkov z ohrievačov vody sa môžu zachovať až do nadobudnutia účinnosti zodpovedajúcich požiadaviek Únie na ekodizajn. Toto nemá vplyv na ustanovenia smernice Európskeho parlamentu a Rady 2009/142/ES z 30. novembra 2009 týkajúcej sa spotrebičov spaľujúcich plynné palivá (2), ktoré obmedzujú spaliny zo spotrebičov spaľujúcich plynné palivá v súvislosti so zdravím a bezpečnosťou.
(6)
Z prípravnej štúdie vyplýva, že požiadavky týkajúce sa ostatných parametrov ekodizajnu, uvedené v časti 1 prílohy I k smernici 2009/125/ES, v prípade ohrievačov vody a zásobníkov teplej vody nie sú potrebné. Predovšetkým, emisie skleníkových plynov v súvislosti s chladivami používanými v ohrievačoch vody s tepelným čerpadlom na vykurovanie súčasných európskych budov nie sú určené ako významné. Vhodnosť stanovenia požiadaviek na ekodizajn pre tieto emisie skleníkových plynov sa opätovne posúdi pri preskúmaní tohto nariadenia.
(7)
Rozsah pôsobnosti tohto nariadenia by mal zahŕňať iba ohrievače vody, ktoré sú určené na prípravu teplej pitnej a úžitkovej vody.
(8)
Ohrievače vody určené na používanie plynných alebo kvapalných palív vyrobených prevažne (viac ako 50 %) z biomasy majú osobitné technické vlastnosti, ktoré si vyžadujú ďalšiu technickú, ekonomickú a environmentálnu analýzu. V závislosti od výsledku analýzy by sa požiadavky na ekodizajn týchto ohrievačov vody mali podľa potreby stanoviť v neskoršej etape.
(9)
Ročná spotreba energie v súvislosti s ohrievačmi vody a zásobníkmi teplej vody bola v Únii v roku 2005 odhadovaná na 2 156 PJ (približne 51 Mtoe), čo zodpovedá 124 Mt emisií CO2. Pokiaľ sa neprijmú osobitné opatrenia, očakáva sa, že ročná spotreba energie v roku 2020 bude 2 243 PJ. Ročné emisie oxidov dusíka v súvislosti s ohrievačmi vody a zásobníkmi teplej vody v roku 2005 predstavovali podľa odhadu v Únii 559 kt ekvivalentu SOx. Pokiaľ sa neprijmú osobitné opatrenia, očakáva sa, že v roku 2020 budú ročné emisie dosahovať 603 kt ekvivalentu SOx. Z prípravnej štúdie vyplýva, že spotrebu energie vo fáze používania a emisie oxidov dusíka z ohrievačov vody je možné výrazne znížiť.
(10)
Spotreba energie ohrievačov vody a zásobníkov teplej vody sa dá znížiť použitím existujúcich nákladovo efektívnych nepatentovaných technológií, ktoré vedú k zníženiu kombinovaných nákladov na nákup a prevádzku týchto výrobkov.
(11)
Očakáva sa, že kombinovaný účinok požiadaviek na ekodizajn stanovených v tomto nariadení a v delegovanom nariadení Komisie (EÚ) č. 812/2013 z 18. februára 2013, ktorým sa dopĺňa smernica Európskeho parlamentu a Rady 2010/30/EÚ, pokiaľ ide o udávanie spotreby energie na štítkoch na ohrievačoch vody, zásobníkoch teplej vody a na zostavách ohrievača vody a solárneho zariadenia (3), bude do roku 2020 viesť k odhadovaným ročným úsporám energie vo výške približne 450 PJ (11 Mtoe), čo zodpovedá emisiám vo výške približne 26 Mt CO2 a zníženiu ročných emisií oxidov dusíka vo výške približne 130 kt ekvivalentu SOx v porovnaní s tým, čo by nastalo v prípade, ak by sa neprijali žiadne opatrenia.
(12)
Požiadavky na ekodizajn by mali v celej Únii zosúladiť požiadavky na ohrievače vody týkajúce sa spotreby energie, hladiny akustického výkonu a emisií oxidov dusíka a požiadavky na statické straty zásobníkov teplej vody, a tak pomôcť lepšiemu fungovaniu vnútorného trhu a zlepšeniu výsledkov v oblasti životného prostredia týchto výrobkov.
(13)
Požiadavky na ekodizajn by nemali mať vplyv na funkčnosť alebo cenovú dostupnosť ohrievačov vody alebo zásobníkov teplej vody z hľadiska koncového používateľa a nemali by mať negatívny vplyv na zdravie, bezpečnosť alebo životné prostredie.
(14)
Požiadavky na ekodizajn by sa mali zavádzať postupne, aby sa výrobcom poskytol dostatočný časový priestor na zmenu konštrukcie svojich výrobkov, na ktoré sa vzťahuje toto nariadenie. Načasovanie by malo byť také, aby sa zohľadnil vplyv na náklady výrobcov, najmä malých a stredných podnikov, pričom je potrebné zabezpečiť včasné dosiahnutie cieľov tohto nariadenia.
(15)
Parametre výrobkov by sa mali merať a vypočítavať s použitím spoľahlivých, presných a reprodukovateľných metód, ktoré zohľadňujú uznávané najmodernejšie metódy merania a výpočtu vrátane harmonizovaných noriem prijatých európskymi normalizačnými organizáciami na žiadosť Komisie, ak sú k dispozícii, v súlade s postupmi ustanovenými v nariadení Európskeho parlamentu a Rady (EÚ) č. 1025/2012 z 25. októbra 2012 o európskej normalizácii (4).
(16)
V tomto nariadení sa v súlade s článkom 8 ods. 2 smernice 2009/125/ES stanovuje, ktoré postupy posudzovania zhody sa uplatňujú.
(17)
Na uľahčenie kontrol zhody by výrobcovia mali poskytovať informácie v technickej dokumentácii uvedené v prílohách IV a V k smernici 2009/125/ES, pokiaľ sa tieto informácie týkajú požiadaviek stanovených v tomto nariadení.
(18)
Na ďalšie obmedzenie environmentálneho vplyvu ohrievačov vody a zásobníkov teplej vody by výrobcovia mali poskytovať informácie o demontáži, recyklácii a/alebo zneškodňovaní.
(19)
Okrem právne záväzných požiadaviek stanovených v tomto nariadení by sa mali určiť orientačné referenčné hodnoty pre najlepšie dostupné technológie s cieľom zabezpečiť, aby informácie o výsledkoch v oblasti životného prostredia počas životného cyklu ohrievačov vody a zásobníkov teplej vody boli všeobecne dostupné a ľahko prístupné.
(20)
Opatrenia stanovené v tomto nariadení sú v súlade so stanoviskom výboru zriadeného na základe článku 19 ods. 1 smernice 2009/125/ES,
PRIJALA TOTO NARIADENIE:
Článok 1
Predmet úpravy a rozsah pôsobnosti
1. Týmto nariadením sa stanovujú požiadavky na ekodizajn pre uvádzanie ohrievačov vody s menovitým tepelným výkonom ≤ 400 kW a zásobníkov teplej vody s objemom ≤ 2 000 litrov na trh a do prevádzky vrátane tých, ktoré sú integrované do balíkov vodného ohrievača a solárneho zariadenia podľa vymedzenia pojmu v článku 2 delegovaného nariadenia (EÚ) č. 812/2013.
2. Toto nariadenie sa nevzťahuje na:
a)
ohrievače vody osobitne určené na používanie plynných alebo kvapalných palív vyrobených prevažne z biomasy;
b)
ohrievače vody na tuhé palivá;
c)
ohrievače vody patriace do rozsahu pôsobnosti smernice Európskeho parlamentu a Rady 2010/75/EÚ (5);
d)
kombinované ohrievače vymedzené v článku 2 nariadenia Komisie (EÚ) č. 813/2013 (6);
e)
ohrievače vody, ktoré nespĺňajú ani záťažový profil s najnižšou referenčnou energiou uvedený v tabuľke 1 prílohy III;
f)
ohrievače vody určené iba na výrobu teplých nápojov a/alebo jedál;
g)
zdroje tepla určené pre ohrievače vody a plášte ohrievačov vody, ktoré majú byť vybavené takýmito zdrojmi tepla, uvedené na trh pred 1. januárom 2018 s cieľom nahradiť totožné zdroje tepla a totožné plášte ohrievačov vody. Na náhradnom výrobku alebo jeho obale musí byť zreteľne uvedený ohrievač vody, pre ktorý je určený.
Článok 2
Vymedzenia pojmov
Popri vymedzeniach pojmov ustanovených v článku 2 smernice 2009/125/ES sa na účely tohto nariadenia uplatňuje toto vymedzenie pojmov:
1.
„ohrievač vody“ je zariadenie, ktoré
a)
je napojené na vonkajší prívod pitnej alebo úžitkovej vody;
b)
vyrába a prenáša teplo na zabezpečenie teplej pitnej alebo úžitkovej vody na daných teplotných úrovniach, v množstvách a s prietokmi v daných intervaloch a
c)
je vybavené jedným alebo viacerými zdrojmi;
2.
„zdroj tepla“ je súčasť ohrievača vody, ktorý vyrába teplo s využitím jedného alebo viacerých týchto procesov:
a)
spaľovanie fosílnych palív a/alebo palív z biomasy;
b)
využitie Joulovho javu v elektrických odporových vyhrievacích článkoch;
c)
odber tepla z okolia, a síce zo vzduchu, vody, zeme a/alebo zdroja odpadového tepla;
pričom sa zdroj tepla konštrukčne navrhnutý pre ohrievač vody a plášť ohrievača vody, ktorý má byť vybavený takýmto zdrojom tepla, takisto považuje za ohrievač vody;
3.
„plášť ohrievača vody“ znamená časť ohrievača vody určenú na zabudovanie zdroja tepla.
4.
„menovitý tepelný výkon“ znamená deklarovaný tepelný výkon ohrievača vody pri ohrievaní vody pri normalizovaných menovitých podmienkach, vyjadrený v kW;
5.
„užitočný objem“ (V) znamená menovitý objem zásobníka teplej vody alebo zásobníkového ohrievača vody, vyjadrený v litroch;
6.
„normalizované menovité podmienky“ znamenajú prevádzkové podmienky ohrievačov vody na stanovenie menovitého tepelného výkonu, energetickej účinnosti ohrevu vody, hladiny akustického výkonu a emisií oxidov dusíka a zásobníkov teplej vody na stanovenie statických strát;
7.
„biomasa“ znamená biologicky rozložiteľnú časť výrobkov, odpadu a zvyškov biologického pôvodu z poľnohospodárstva (vrátane rastlinných a živočíšnych látok), lesníctva a príbuzných odvetví vrátane rybárstva a akvakultúry, ako aj biologicky rozložiteľnú časť priemyselného a komunálneho odpadu;
8.
„palivo z biomasy“ znamená plynné alebo kvapalné palivo vyrobené z biomasy;
9.
„fosílne palivo“ znamená plynné alebo kvapalné palivo fosílneho pôvodu;
10.
„konvenčný ohrievač vody“ znamená ohrievač vody, ktorý vyrába teplo spaľovaním fosílnych palív a/alebo palív z biomasy a/alebo s využitím Joulovho javu v elektrických odporových vykurovacích článkoch;
11.
„ohrievač vody - tepelné čerpadlo“ znamená ohrievač vody, ktorý využíva na výrobu tepla odber tepla z okolia, a síce zo vzduchu, vody, zeme a/alebo zdroja odpadového tepla;
12.
„solárny ohrievač vody“ znamená ohrievač vody vybavený jedným alebo viacerými solárnymi kolektormi a solárnymi zásobníkmi teplej vody, zdrojmi tepla a prípadne čerpadlami v kolektorovom okruhu a ďalšími komponentmi; solárny ohrievač vody sa uvádza na trh ako jedna jednotka;
13.
„zásobník teplej vody“ znamená nádobu na ukladanie teplej vody na účely ohrevu vody a/alebo vykurovania priestoru vrátane akýchkoľvek doplnkov, ktorý však nie je vybavený žiadnym zdrojom tepla okrem jedného alebo viacerých záložných ponorných ohrievačov;
14.
„záložný ponorný ohrievač“ znamená elektrický odporový ohrievač využívajúci Joulov jav, ktorý je súčasťou zásobníka teplej vody a vyrába teplo iba v prípade, keď je externý zdroj tepla odpojený (a to aj počas období údržby) alebo mimo prevádzky, alebo ktorý je súčasťou solárneho zásobníka teplej vody a zabezpečuje teplo, keď solárny zdroj tepla nedokáže zabezpečiť požadované úrovne pohody;
15.
„energetická účinnosť ohrevu vody“ (ηwh ) znamená pomer medzi užitočnou využiteľnou energiou ohrievača vody a energiou potrebnou na jej výrobu vyjadrený v %;
16.
„hladina akustického výkonu“ (LWA ) znamená hladinu A akustického výkonu v interiéri a/alebo exteriéri vyjadrenú v dB;
17.
„statická strata“ (S) znamená tepelný výkon, ktorý sa stratí zo zásobníka teplej vody pri daných teplotách vody a okolitého vzduchu, vyjadrený vo W;
18.
„konverzný súčiniteľ“ (CC) znamená súčiniteľ, ktorý odráža odhadovanú 40 % priemernú účinnosť výroby elektrickej energie v EÚ uvedenú v smernici Európskeho parlamentu a Rady 2012/27/EÚ (7); hodnota konverzného súčiniteľa je CC = 2,5.
Dodatočné vymedzenia pojmov na účely príloh II až VI sú uvedené v prílohe I.
Článok 3
Požiadavky na ekodizajn a harmonogram
1. Požiadavky na ekodizajn ohrievačov vody a zásobníkov teplej vody sa uvádzajú v prílohe II.
2. Každá požiadavka na ekodizajn sa uplatňuje v súlade s týmto harmonogramom:
a)
od 26. septembra 2015:
i)
ohrievače vody spĺňajú požiadavky uvedené v bode 1.1 písm. a), v bodoch 1.2, 1.3, 1.4 a 1.6 prílohy II;
ii)
zásobníky teplej vody spĺňajú požiadavky uvedené v bode 2.2 prílohy II;
b)
od 26. septembra 2017:
i)
ohrievače vody spĺňajú požiadavky uvedené v bode 1.1 písm. b) prílohy II;
ii)
zásobníky teplej vody spĺňajú požiadavky uvedené v bode 2.1 prílohy II;
c)
od 26. septembra 2018:
i)
ohrievače vody spĺňajú požiadavky uvedené v bode 1.1 písm. c) prílohy II;
ii)
ohrievače vody spĺňajú požiadavky uvedené v bode 1.5 písm. a) prílohy II.
3. Súlad s požiadavkami na ekodizajn sa meria a vypočítava v súlade s požiadavkami stanovenými v prílohe III a prílohe IV.
Článok 4
Posudzovanie zhody
1. Postupom posudzovania zhody uvedeným v článku 8 ods. 2 smernice 2009/125/ES je vnútorná kontrola návrhu uvedená v prílohe IV k uvedenej smernici alebo systém riadenia uvedený v prílohe V k uvedenej smernici.
2. Na účely posudzovania zhody technická dokumentácia obsahuje informácie o výrobku uvedené v bode 1.6 prílohy II k tomuto nariadeniu.
Článok 5
Postup overovania na účely dohľadu nad trhom
Orgány členských štátov pri vykonávaní kontrol v rámci dohľadu nad trhom uvedených v článku 3 ods. 2 smernice 2009/125/ES na zabezpečenie splnenia požiadaviek uvedených v prílohe II k tomuto nariadeniu uplatňujú postup overovania opísaný v prílohe V k tomuto nariadeniu.
Článok 6
Orientačné referenčné hodnoty
Orientačné referenčné hodnoty pre najlepšie ohrievače vody a zásobníky teplej vody dostupné na trhu v čase nadobudnutia účinnosti tohto nariadenia sú uvedené v prílohe VI.
Článok 7
Preskúmanie
1. Komisia preskúma toto nariadenie z hľadiska technologického pokroku v oblasti ohrievačov vody a zásobníkov teplej vody a výsledky tohto preskúmania predloží Konzultačnému fóru pre ekodizajn najneskôr do piatich rokov od dátumu nadobudnutia účinnosti tohto nariadenia. Pri preskúmavaní sa posudzujú najmä tieto aspekty:
a)
vhodnosť stanovenia požiadaviek na ekodizajn pre emisie skleníkových plynov súvisiacich s chladivami;
b)
na základe meracích metód, ktoré sa nachádzajú vo fáze vývoja, úroveň požiadaviek na ekodizajn pre emisie oxidu uhoľnatého a uhľovodíkov, ktoré by sa mohli zaviesť;
c)
vhodnosť stanovenia prísnejších požiadaviek na ekodizajn pre emisie oxidov dusíka;
d)
vhodnosť stanovenia požiadaviek na ekodizajn pre ohrievače vody špecificky určené na využívanie plynných alebo kvapalných palív vyrobených prevažne z biomasy;
e)
platnosť hodnoty konverzného súčiniteľa;
f)
vhodnosť certifikácie tretími stranami.
2. Komisia preskúma toto nariadenie aj z hľadiska technologického pokroku ohrievačov vody a výsledok tohto preskúmania predloží Konzultačnému fóru pre ekodizajn najneskôr do troch rokov od nadobudnutia účinnosti tohto nariadenia. Preskúmanie obsahuje iba posúdenie vhodnosti stanovenia osobitných požiadaviek na ekodizajn jednotlivých druhov ohrievačov vody.
Článok 8
Prechodné ustanovenia
1. Do 26. septembra 2015 môžu členské štáty povoliť uvádzanie na trh a/alebo uvádzanie do prevádzky ohrievačov vody, ktoré sú v čase prijímania tohto nariadenia v zhode s platnými vnútroštátnymi predpismi, pokiaľ ide o energetickú účinnosť ohrevu vody a hladinu akustického výkonu.
2. Do 26. septembra 2018 môžu členské štáty povoliť uvádzanie na trh a/alebo uvádzanie do prevádzky ohrievačov vody, ktoré sú v čase prijímania tohto nariadenia v zhode s platnými vnútroštátnymi predpismi, pokiaľ ide o emisie oxidov dusíka.
3. Do 26. septembra 2017 môžu členské štáty povoliť uvádzanie na trh a/alebo uvádzanie do prevádzky zásobníkov teplej vody, ktoré sú v čase prijímania tohto nariadenia v zhode s platnými vnútroštátnymi predpismi, pokiaľ ide o statické straty.
Článok 9
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 2. augusta 2013

Labels: 1
14
20
7
3